বাংলাদেশের নির্যাতিত ও মুক্তিপ্রাণ মানুষের পাশে দাঁড়িয়ে এসব বিদেশি বন্ধুরা প্রমাণ করেছিলেন যে, মানবমুক্তির লড়াইয়ে দেশ, রাষ্ট্র, জাতি কোনো বাধা নয়৷ বিশ্বজুড়ে স্বার্থ, হানাহানি ও ঘৃণ্য রাজনীতির বিপক্ষে দাঁড়িয়ে তাঁরা বলেছিলেন মানুষকে ভালোবাসার কথা৷ তাই বঙ্গবন্ধু আন্তর্জাতিক সম্মেলন কেন্দ্রে রাষ্ট্রপতি মোহাম্মদ আবদুল হামিদ ও প্রধানমন্ত্রী শেখ হাসিনা মুক্তিযুদ্ধে অকৃত্রিম বন্ধুত্বের হাত বাড়িয়ে দেয়া এসব মহত্‍প্রাণ মানুষদের হাতে সম্মাননা স্মারক তুলে দেন৷ জাতীয় সংসদের স্পিকার, প্রধান বিচারপতি, মন্ত্রীবর্গ, প্রধানমন্ত্রী উপদেষ্টাগণ, সংসদ সদস্যবর্গ, কূটনীতিকবর্গ এবং বিশিষ্ট ব্যক্তিরা এই সম্মাননা অনুষ্ঠানে যোগ দেন৷ অনুষ্ঠানে রাষ্ট্রপতি ও প্রধানমন্ত্রী এ সমস্ত হৃদয়বান মানুষদের অবদানের কথা শ্রদ্ধাভরে স্মরণ করেন৷ আর সম্মাননা হিসেবে প্রত্যেককে দেয়া হয় ২২ ভরি রূপার উপর এক ভরি স্বর্ণ দিয়ে খচিত জাতীয় স্মৃতিসৌধ সংবলিত পদক৷